**Vejledning for fastsættelse af egenbetaling under ophold i botilbud efter SEL § 108**

Egenbetalingen fastsættes i følgende trin:

1. Bolig – boligbetaling, el, varme
2. Integrerede serviceydelser
3. Samlet vurdering af borgerens betaling for botilbud
4. Valgfrie serviceydelser

1. Boligbetaling

Boligbetaling består af to beregninger. Boligbetalingen beregnes på grundlag af boligens budgetterede omkostninger og beboerens forventede indtægt. Herudover opkræves der for el og varme.

1.1 Boligbetaling – omkostningsbestemt

Den areal- og omkostningsbestemte boligbetaling udgør 10 % af den enkelte boligs beregnede omkostninger. Ejendommens driftsudgifter er de udgifter, som er forbundet med den løbende drift. Specifikation af hvilke omkostninger der må medtages i beregningen findes i vejledning nr. 4 til serviceloven, punkt 116. Hertil tillægges 10 % af den seneste ejendomsvurdering. I lejede bygninger medtages i stedet boligens husleje.

Ejendommes driftsudgifter fordeles på boligareal og serviceareal. Til boligdelen hører beboerenes egen bolig samt fælles opholdsreal. Hjælp til fordeling mellem bolig og serviceareal findes i vejledning nr. 4 til serviceloven, punkt 118.

Det er driftsherrens opgave at tilvejebringe de nødvende oplysninger til brug for handlekommunens beregning af den omkostningsbestemte del af egenbetalingen.

1.2 Boligbetaling – indkomstbestemt

Boligbetalingen tillægges et beløb, som beregnes på baggrund af beboerens indkomst.

* 1. Ved beregningen medtages 10 % af beboerens opgjorte indkomst op til 198.900 kr. (2017 pl.). Den opgjorte indkomst opgøres som borgerens faktiske indkomst, minus børne- og ægtefællebidrag og 20 % af sin beregnede indtægt udover de 198.900 kr. (2017 pl.)
	2. Enlige pensionister får et bundfradrag på 43.100 kr. (2017 pl.)
	3. Den opgjorte indkomst nedrundes til hele 1.000 kr.
	4. Årligt kompensationsbeløb/fradrag på 500 kr. ved en beregnet husstandsindkomst under 198.900 kr. (2017 pl.), og på 1.000 kr. ved en beregnet indtægt over 198.900 kr. (2017 pl.)

Se yderligere reglerne for opgørelse af beboerens indkomst i BEK nr. 1387 af 12/12/2016, da ovenstående ikke er udtømmende.

1.3 Boligbetaling – el og varme

Betaling for el og varme fastsættes således, at driftsherrens faktiske udgifter dækkes, inkl. udgifter til moms. El og varme opgøres separat, således at borgeren kan søge om varmetillæg.

Der må ikke opkræves særskilt for vand, da dette er en del af driftsbudgettet.

1.4 Fastsættelse af boligbetaling

Handlekommunen beregner og fastsætter den samlede boligbetaling og opkræver egenbetaling ved borgeren. Driftsherren tilvejebringer de nødvendige oplysninger til brug for handlekommunens beregning af den omkostningsbestemte betaling, der er gældende for ophold i botilbuddet.

Den samlede betaling, inklusiv det indkomstbestemte beløb, for den enkelte beboer, kan ikke overstige den enkelte boligs andel af de samlede driftsudgifter, samt 10 % af den seneste ejendomsvurdering (den maksimale husleje for den enkelte bolig).

Handlekommunen fastsætter egenbetalingen under hensynstagen til om beboeren har forsørgelsespligt, eller om beboeren er samboende. For samboende gives der 25 % i rabat på den maksimale husleje, dog fratrækkes der 1 procentpoint for hver 5.019 kr. (2017 pl.) som indkomsten overstiger den sociale pension.

2. Integrerede serviceydelser

Der er ikke hjemmel til at have integrerede serviceydelser under § 108.

3. Samlet vurdering af borgerens betaling for botilbud

Kommunalbestyrelsen kan i ganske særlige tilfælde beslutte, at nedsætte betalingen for botilbud af hensyn til beboerens økonomiske forhold. I vurderingen indgår dels om borgeren har et indtægtsgrundlag, der er tilstrækkeligt til at borgeren har et rime­ligt rådighedsbeløb, samt om borgeren evt. bevarer egen bolig under opholdet. Handlekommunen træffer på baggrund af denne vurdering afgørelse om egenbetalingens størrelse for den pågældende borger.

4. Valgfrie serviceydelser

Det er driftsherren der fastsætter og opkræver egenbetaling for valgfrie serviceydelser. Egenbetalingen fastsættes ud fra de faktiske gennemsnitlige udgifter til ydelserne. Borgeren kan fravælge ydelserne, hvis ikke borgeren har råd til dem.

Eksempler på valgfrie serviceydelser:

Madservice, tøjvask, fælles indkøb af toiletartikler og rengøringsartikler, ect.

Kilder:

Boligbetaling, el, varme, tøjvask, mv.: BEK nr. 1387 af 12/12/2006 samt Vejledning om botilbud mv. til voksne efter reglerne i almenboligloven, serviceloven og friplejeboligloven (Vejledning nr. 4 til serviceloven)

Madservice: BEK nr. 1576 af 27/12/2014

Satser for betalingsandele, indkomst, mv. fastsættes en gang årligt. For 2017 gælder VEJL nr. 10366 af 22/12/2016, tabel 5